Lietuvos Respublikos piliečio pasas

Lietuvos Respublikos piliečio pasas – Lietuvos Respublikos piliečio asmens dokumentas (pasas), patvirtinantis asmens tapatybę ir pilietybę, skirtas vykti į užsienio valstybes. Šiuolaikinis Lietuvos Respublikos piliečio pasas sukurtas atsižvelgiant į naujausius Europos Sąjungos reikalavimus ir Tarptautinės civilinės aviacijos organizacijos (TCAO) rekomendacijas.

 Turinys 
Paso knygelėje yra 32 puslapiai ir polikarbonatinis asmens duomenų lapas, kuriame duomenys, nuotrauka ir parašas išgraviruoti lazeriniu įrenginiu.

Nuo 2006 m. rugpjūčio 28 d. į Lietuvos Respublikos pasus papildomai elektroniniu būdu pradedami įrašyti asmens biometriniai duomenys. Elektroninėje įklijoje patalpinta elektroninė laikmena − bekontaktis mikroprocesorius su atmintimi (lustas) ir antena. Į elektroninę laikmeną įrašomas asmens veido skaitmeninis atvaizdas ir kiti paso duomenys.

Nuo 2008 m. paso vidiniuose puslapiuose pateikiama Lietuvos nacionalinė ir etninė simbolika.

Nuo 2009 m. elektroniniu būdu įrašomi pirštų atspaudai.

Lietuvos Respublikos piliečio pase įrašai pateikiami lietuvių, anglų ir prancūzų kalbomis.

 Išdavimas 

Pasas išduodamas bet kokio amžiaus Lietuvos Respublikos piliečiui jo pageidavimu. Paso galiojimo laikas − 10 metų (nepilnamečiams, nesulaukusiems 16 m. − 5 metai). Pasas išduodamas ir nuolat užsienio valstybėse gyvenantiems Lietuvos Respublikos piliečiams.

 Istorija 

1919–22 m. vokiečių okupacinis pasas buvo keičiamas į nepriklausomos Lietuvos pasą.

Iki 1993 m. sovietiniai pasai buvo pakeisti į Lietuvos Respublikos pasus.Pasas. Visuotinė lietuvių enciklopedija. Nuoroda tikrinta 2022-07-03.

Nuo 2008 m. sausio mėnesio pradėti išduoti naujo tipo piliečių pasai. Kaip ir kitų Europos Sąjungos valstybių narių, naujasis Lietuvos Respublikos pasas yra vyšninės spalvos (pakeitė iki tol naudotą žalią spalvą). Viršelyje virš eilutės su užrašu „Lietuvos Respublika“ užrašyta „Europos Sąjunga“.

 Galerija 

 Šaltiniai 

Kategorija:Asmens dokumentai
Kategorija:Pilietybės teisė
Kategorija:Lietuvos konstitucinė teisė